Bøffelkrigen

Bøffelkrigen er en norsk roman, utgitt som bok nummer 54 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 467 og kostet fire kroner. 

Bøffelkrigen omhandler Kanes yngre år, tidligere beskrevet i bøkene El Gringo, El Gringo’s hevn, For en neve pesos og El Gringo vender tilbake, alle fra 1970 og i To desperados fra 1971. Kameratene Kane og Charlie Katz, de to desperados som møttes i sistnevnte bok, har nå dratt på jakt i White River-territoriet i Texas. Der skyter de bøffel og sikrer seg snart en formue i bøffelhuder. 

Hallbing skildrer et ungdommens kameratskap og en enkel nærhet til naturen, men framstiller nådeløst den hensynsløse slaktingen av bøffel, der kjøttet går til gribber og prærieulver og indianernes livsgrunnlag går tapt.

De to unge jegerne trues av rawhidere, kjeltringer som stjeler de verdifulle hudene fra jegerne, og av indianere. Kane og Katz oppdager snart at rawhiderne får være i fred for kiowane, og de finner ut hvorfor: Kjeltringene holder nemlig høvdingdatteren Kanéha som gissel. Da skurkene prøver å drepe Kane og Katz slår de tilbake. De stjeler selv arme Kanéha for å sikre seg fritt leide. Det grepet skaper kanskje mer problemer enn det løser.

I ettertid kan man nok se rasjonalet i at de to underveis dreper tre rawhidere, men når Kane ligger med den seksten år gamle høvdingdatteren og de to dreper ti kiowakrigere må det nok forstås i en historisk og litterær kontekst.

Mottagelsen av boka 
Da Bøffelkrigen kom ut var Kane-serien de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» for lengst startet da Bøffelkrigen kom ut i 1971. På sommeren dette året trykket man , i november nådde førsteopplag .

Da Kane-serien for alvor slo an måtte Bøffelkrigen utover i 1970-årene trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Bøffelkrigen og samme året i Sverige som Dödens land.
I Finland kom den i 1979 på Otava som Veren haju.
Også Island fikk sin utgave: Vísundastríðið.

I 1982 ble også Bøffelkrigen publisert som føljetong i Vi Menn.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Bøffelkrigen i et dobbeltbind, i bok nr. 8, sammen med Revolver til salgs. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Bøffelkrigen i 2003 som bok 13 i bind 13–14. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2010 som bok nr. 12 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 12 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 226–227.

Norske romaner
Morgan Kane
Bøker fra 1971